Biehkanjohka

Biehkanjohka (nordsamisk, historisk også skrevet Biekkanjåkka; kvensk: Opukanjoki) er ei elv i Sør-Varanger kommune i Finnmark. Den er ei østlig sideelv til Munkelva og er 14,9 kilometer lang.

Elva starter som mange små bekker rundt høyden Roavvejársealgi (211 moh.) Bekkene løper etterhvert sammen til ei elv som renner gjennom en rekke vatn og små innsjøer, hvorav den største er Ánddilgoahtejávri (152 moh.) Herfra fortsetter elva mot nordvest ned i Munkelvdalen, hvor den møter de vidstrakte myrene som er karakteristisk for området. Elva, som nå har snudd mot nord, har her gravd seg noe ned i forhold til terrenget rundt, og renner de siste kilometerne før samløpet parallelt med Munkelva i en smal dal med bjørkeskog. Den renner sammen med Munkelva rundt fire kilometer sørvest for Munkefjord.

Munkelvvassdraget ble i 1973 vernet mot kraftutbygging i Verneplan I for vassdrag.

Referanser 

Elver i Sør-Varanger
Munkelvvassdraget